Papersnake/gushiwen huggingface dataset:
丞相庞公归政就第数有新诗传播都下偶成拙句
宋祁（宋代）

方道逍遥一品身，尽收和气付凝神。
小车殿里抛丞相，南极星边伴老人。
双鹤对眠云帐月，五芝催耨雨岩春。
支离旧客公知否，私计东山作近邻。
先公三池祠室学官相传占为公署同年李南才毅
李流谦（宋代）

一椽不得留遗爱，百世宁能保奉尝。
豚犊无称益先美，碎碑伐树亦寻常。
次韵李全甫惠荼蘼五首 其一
廖刚（宋代）

零落残红莺语歇，荼蘼正是花时节。金盘带露剪琼英，恐逐杨花舞飞雪。
一夕风雨花药都尽唯有豨莶一丛濯濯得意戏题
黄庭坚（宋代）

红药山丹逐晓风，春荣分到豨莶丛。
朱颜颇欲辞镜去，煮叶掘根傥见功。
甲子岁暮
陆游（宋代）

世间巧拙亦何施？万事难禁岁月移。
迟死几时天有意，要令自悟不须师。
游水南一首
刘克庄（宋代）

九马如飞不用鞭，微尘一道起晴川。
有司误谤为山贼，好事俄传是地仙。
何处名楼风月爽，谁家修竹主人贤。
橐诗三百高无价，难向旗亭当酒钱。
偈二十七首 其九
释绍隆（宋代）

炎暑蒸人汗似汤，盐官用底岂寻常。轻摇休问犀牛在，拈出清风宇宙凉。
庆陵季文尚书休致会者三十一人各赋诗
李洪（宋代）

尚书妙德望，曳履闻直声。
献纳雨露边，斯文有统盟。
重席侍经幄，藻銮持铨衡。
不惮推毂士，规摹汉西京。
五色深补衮，三入厌承明。
欻起莼鲈思，径作吴松行。
名位九牧耸，富贵一毫轻。
徜徉霅溪上，结庐依化城。
摆落轩冕累，白屋倒屣迎。
实际契禅宗，虚静合仙经。
圣朝亟图旧，世臣重典刑。
苍生望东山，盐梅待调羹。
引年章屡却，勇决非矫情。
雍容进退间，夷惠和且清。
出纶冠奎文，安车示尊荣。
乐天宅池台，翁仲金馀籯。
公贵无留资，韩宣有卿名。
时方需大老，复当佐升平。
它年秉旌地，堂上有奇兵。
恢复还旧都，翠华驾云亭。
贱子荷英盼，炼句愧阴铿。
请歌公归兮，盍使季札听。
代吴景年次韵净慈寺主僧頔上人二首
陈著（宋代）

远公陶陆成千古，谁复相从过虎溪。
西隐老师虽有约，北山俗驾似难齐。
诗来日午双瞳醒，句出天心万象低。
时课家僮修茗供，松风清处坐分题。
排闷 其五
李希圣（清代）

不缘赤舌解烧城，挹斗扬箕愧盛名。殷浩书空如梦寐，顾荣坐盛是平生。

卷舒入世心仍苦，描画供人气渐平。鞍马已消髀肉尽，闭门空拟种芜菁。
寿刘漕二首 其一
陈汝锡（宋代）

清薰应候贡微凉，瑞霭蟠空报吉祥。仙籍挂名书富贵，彩毫叶梦送文章。

眉间已有阴功色，肘后何须不老方。节物也随人意好，荷花争入寿樽香。
宣州杂诗二十首
梅尧臣（宋代）

项籍路由此，力豪闻拔山。
八千提楚卒，百二破秦关。
陔下围歌合，江头匹马还。
却甸诸父老，相见亦何颜。
曲肱诗二十首
白玉蟾（宋代）

太乙天皇谒紫清，翠娥百万拥云軿。
当时不合抬头看，忽见天丁叱火铃。
生查子（赠陈宋邻）
向子諲（宋代）

娟娟月入眉，整整云归鬓。镜里弄妆迟，帘外花移影。

斜窥秋水长，软语春莺近。无计奈情何，只有相思分。
咏镜诗
朱超（南北朝）

折药须自插，不用暂临池。当由可怜面，偏与镜相宜。

安钗钏独响，刷鬓袖俱移。唯馀心里恨，影中恒不知。
雾
李峤（唐代）

曹公迷楚泽，汉帝出平城。涿鹿妖氛静，丹山霁色明。

类烟飞稍重，方雨散还轻。倘入非熊兆，宁思玄豹情。
晓角
吴则礼（宋代）

晓角催行鼓，儒生也据鞍。
辕门天汉入，幕屋塞云蟠。
驰山一骑落，拔帜万人观。
湖海鸥群老，空余子夏冠。
春日咏怀 其一
李龏（金朝）

客舍青青柳色新，湿云如梦雨如尘。经年抱疾谁来问，萍梗何年是住身。
和林处士梅诗八首
刘学箕（宋代）

寻春山径坐班荆，食罍芳尊后乘并。
觞咏随宜无限趣，尘嚣不到有馀清。
风流天赋幽閒态，寂寞霜明冷澹情。
若把春葩归品藻，此花端的冠群英。
感怀诗
刘义度（唐代）

昨日方髽髻，如今满颔髯。紫阁无心恋，青山有意潜。
十日菊为子昂寿
牟巘（宋代）

风露浩如洗，渐觉霜气滋。九日已成旬，黄花烂盈枝。

谁云清香减，清香在诗脾。诗人亦未老，皎皎冰雪姿。

为我掇繁英，和露三咽之。此物是寿耐，千载以为期。

一点缀须发，真是麒麟儿。长大著膝上，綵衣相娱嬉。
小泊梅堰登明孝寺
杨万里（宋代）

泊船梅堰日微升，一迳深深唤我登。
随分垂杨兼老桧，备员野寺更残僧。
舟中晚酌二首
杨万里（宋代）

竹陵春酒绝清严，解割诗肠快似鎌。
雪藕逢暄偏觉爽，鹅梨欲烂不胜甜。
重九日陪诸公游花田 其一
蔡戡（宋代）

天遣奇花择地生，为怜体素更轻盈。一天秋色风光好，十顷寒香露气清。

不特炉熏资剩馥，最宜宝髻缀繁英。凭谁移向琼林去，乞与江梅作弟兄。
雨止行至门外戏作
陆游（宋代）

檐雨收残滴，溪云弄晚晴。
出门还浩叹，几屐了吾生！
闺月
韦庄（唐代）

明月照前除，烟华蕙兰湿。清风行处来，白露寒蝉急。

美人情易伤，暗上红楼立。欲言无处言，但向姮娥泣。
醉落魄（浙江送人，时子振之官干幕）
史达祖（宋代）

江痕妥贴。日光熨动黄金叶。阑干直下愁相接。一朵红莲，飞上干人楫。

鲤鱼波上丁宁切。诗筒如线不曾别。明年好个春风客。五鹗交飞，身在玉皇阙。
颂古十六首
释道宁（宋代）

诸佛非道父非亲，格外殷勤强指陈。
朕兆未分全体露，不知谁识个中人。
赴宣卿牡丹之集和奇父二首 其二
胡寅（宋代）

移得仙丹手自封，护花云结秀阴浓。未嫌芍药争时发，却有酴醾作酒供。

喜见典型开朵朵，宁须绯紫计重重。定知禾黍胜桃李，何似犁牛问老农。
杂曲歌辞。灞上轻薄行
孟郊（唐代）

长安无缓步，况值天景暮。相逢灞浐间，亲戚不相顾。

自叹方拙身，忽随轻薄伦。常恐失所避，化为车辙尘。

此中生白发，疾走亦未歇。
柳枝词 其四
俞玫（清代）

春色平分百卉先，黏天又见絮飞烟。凭谁画出娉婷影，数笔晴江夕照边。
倦倚
罗与之（宋代）

蝉声燕语细相和，池面才浮点点荷。
倦倚阑干消永日，葡萄阴薄柳风多。
虞美人 怀外
周蕉（清代）

别后音书无片纸。一只鸳鸯愁欲死。莫将行迹比欲踪。便是浮欲还有、日相逢。

枝头豆大青梅小。拟似芳心酸意少。寻山问水竟忘归。辜负山明水秀、眼和眉。
西江月（用韵和李兼济提举）
辛弃疾（宋代）

且对东君痛饮，莫教华发空催。琼瑰千字已盈怀。消得津头一醉。

休唱阳关别去，只今凤诏归来。五云两两望三台。已觉精神聚会。
休日不出闻西池游人之盛
张耒（宋代）

三日春风尘涨天，沟泥愁污破鞍鞯。
扫门静闭无来客，隐几深居学坐禅。
薄雨掠尘时点点，细蟾窥夜独娟娟。
都人解与残春竞，半在西池听管弦。
登牛首山望终南曲江樊川辋川作歌
张之洞（清代）

我升燕台望太行，西旋北绕如龙翔。今登牛首望秦岭，南面连横如堵墙。

截然平壤起都会，桑乾渭水浑流黄。幽雍以外降一等，汴京釜底洛土囊。

金陵仅栖偏安主，便有陂陀号龙虎。临安湖山最灵秀，低首称臣玩歌舞。

乃知丘壑与湖溪，止娱寒士游醯鸡。文章绮靡士气薄，市廛儇巧民心携。

赤乌草草樊山驻，乌喙郁郁会稽栖。平城广莫魏猾夏，和林荒苦元开基。

辽金并起黄龙外，周秦先居汧渭西。建国由来戒沃土，势高气厚人文武。

润色繁华由后王，当年山川本朴鲁。关中今日少王气。

奥区自全非上计。持戟百万无定形，以雍比幽广狭异。

小儒论都逞雄才，欲建行宫望幸来。小戎不敌回纥马，陆海已尽南山材。

方今天子守四海，提控岂在西秦隈。碣石难将渤海阻，丸泥岂禁函关开。

后拥突骑护辽沈，前调兵食收江淮。一朝立国有根本，况复驾驭今恢恢。

守国在德亦在险，大险惟有轩辕台。
释秘演诗集序
欧阳修（宋代）

予少以进士游京师，因得尽交当世之贤豪。然犹以谓国家臣一四海，休兵革，养息天下以无事者四十年，而智谋雄伟非常之士，无所用其能者，往往伏而不出，山林屠贩，必有老死而世莫见者，欲从而求之不可得。其后得吾亡友石曼卿。

曼卿为人，廓然有大志，时人不能用其材，曼卿亦不屈以求合。无所放其意，则往往从布衣野老酣嬉，淋漓颠倒而不厌。予疑所谓伏而不见者，庶几狎而得之，故尝喜从曼卿游，欲因以阴求天下奇士。

浮屠秘演者，与曼卿交最久，亦能遗外世俗，以气节相高。二人欢然无所间。曼卿隐于酒，秘演隐于浮屠，皆奇男子也。然喜为歌诗以自娱，当其极饮大醉，歌吟笑呼，以适天下之乐，何其壮也！一时贤士，皆愿从其游，予亦时至其室。十年之间，秘演北渡河，东之济、郓，无所合，困而归，曼卿已死，秘演亦老病。嗟夫！二人者，予乃见其盛衰，则予亦将老矣！

夫曼卿诗辞清绝，尤称秘演之作，以为雅健有诗人之意。秘演状貌雄杰，其胸中浩然。既习于佛，无所用，独其诗可行于世。而懒不自惜，已老，胠其橐，尚得三、四百篇，皆可喜者。

曼卿死，秘演漠然无所向。闻东南多山水，其巅崖崛峍，江涛汹涌，甚可壮也，欲往游焉。足以知其老而志在也。于其将行，为叙其诗，因道其盛时以悲其衰。

庆历二年十二月二十八日庐陵欧阳修序。
莺啼序 寿胡存齐
赵文（宋代）

初荷一番濯雨，锦云红尚卷。隘华屋、赋客吟仙，候望南极天远。

还报道、飘然紫气，山奇水胜都行遍。却归来领客，水晶庭院开宴。

窗户青红，正似京洛，按笙歌一片。似别有、金屋佳人，桃根桃叶清婉。

倚薰风、虬须正绿，人似玉手挼纨扇。算风流，只有蓬瀛，画图曾见。

谁知老子，正自萧然，于此兴颇浅。只拟问、金砂玉蕊，兔髓乌肝，偃月炉中，七还九转。

今来古往，悠悠史传，神仙本是英雄做，笑英雄、到此多留恋。

看看破晓耕龙，跨海骑鲸，千年依旧丹脸。

便教乞与，万里封侯，奈朔风如箭。又何似、广山一任，种竹栽花，棋局思量，墨池挥染。

天还记得，生贤初意，乾坤正要人撑拄，便公能安隐天宁肯。

待看佐汉功成，伴赤松游，恁时未晚。
包虎行
李彭（宋代）

画师老包气如虹，解衣醉倒尘泥中。急呼生绡卧展转，笔追造化分奇功。

须臾奋袂于菟出，绝壑阴崖啸风月。悬著高堂烟雾深，观者胆寒俱辟易。

谁为彪子与虥孙，宛陵后叶诸仍昆。顾视雄姿亦遒紧，小犊茧栗何劳吞。

通玄论成驮贝叶，大空小穴随老衲。何暇与汝同条生，玄豹丰狐要弹压。
至节日建州会詹士元
朱松（宋代）

嗟予身百忧，佳节过倥偬。客愁随线增，归思与灰动。

当年从子日，未觉百虑重。高堂绕床呼，一掷有馀勇。

那知客天涯，相对寒骨耸。岁月曾几何，鬓丝今种种。

忍饥山药煮，附煖地炉拥。深藏断还往，衰病脱拜拱。

兴言望乡关，云物方郁滃。空馀相属意，杯酒久不捧。
奉和圣制度蒲关应制
张说（唐代）

蒲坂横临晋，华芝晓望秦。关城雄地险，桥路扼天津。

楼映行宫雄，堤含宫树春。黄云随宝鼎，紫气逐真人。

东咏唐虞迹，西观周汉尘。山河非国宝，明主爱忠臣。
至日宿蓝田驿感旧
李洪（宋代）

至日天涯感慨同，曾陪鸳鹭大明宫。
催班别殿春雷绕，驻辇蓬明晓日红。
耸听鸣鞘驰魏阙，欢传放仗醉新丰。
谁知独木荒村里，扇影炉烟入梦中。
大涤洞留题
吕午（宋代）

武皇御宇好神仙，帝遣初开此洞天。
山转九回藏紫府，涧萦百折走寒泉。
栖真飞鼠□当日，大涤神龙似昔年。
解与名山传不朽，只今惟有大苏篇。
为张氏题秀盘阁
彭龟年（宋代）

扶舆磅礴满清虚，未必山川独有余。
欲识秀盘无尽处，吟风弄月得吾初。
春词
毛滂（宋代）

好生恰对发生时，宽大恩流涣汗飞。
雷雨解成僵卉动，蓼萧诗就远人归。
寄怀昆崙山拾遗记昆崙九层层相去万里颇与淮南大宛诸书不同均之域内外名山莫有及也
伍瑞隆（明代）

西来灵气敞昆崙，突兀仙都帝可扪。盆偃华夷群岳小，龙昂天地一山尊。

孤峰日月寒相掠，六合风云漭自吞。最好阎浮看世界，黄河万里限中原。
春来食不继戏作
陆游（宋代）

久卧穷阎困负薪，何妨扫尽太仓陈。
瘦如饭颗吟诗面，饥似柴仓乞食身。
牺象未应殊断木，江湖底处有穷鳞？大冠长剑人看好，不换茅檐一幅巾。
笑轩沈仲归挽章
释居简（宋代）

尊周微意托炎刘，秽史端令后世羞。不把遗经究终始，安知吾志在春秋。

虹霓未吐身先老，龟手空传自不侯。奏赋长杨上天去，断编残简乱山丘。
某伏睹判府司徒侍中置酒宴客即时雪作谨成七
强至（宋代）

相君东合冒寒开，朔雪贪随乐事来。
腊信未通先漏洩，台光欲近却迟回。
势轻漫拟凌歌袖，片小才能缀酒杯。
寂寞相如孤客在，定应授简属邹枚。
夏雨生凉三首 其一
朱淑真（宋代）

烈日如焚正蕴隆，黑云载雨泻长空。搜龙霹雳一声歇，庭竹潇潇来好风。
虞美人（送晁适道）
吴则礼（宋代）

夜寒闲倚西楼月。消尽江南雪。东风明日木兰船。想见阳关声彻、雁连天。

斜斜洲渚溶溶水。端负青春醉。平安小字几时回。空有暗香疏影、陇头梅。
宝书阁
祁顺（明代）

堂堂邑城东，辟地迁乡学。流水环西偏，好山绕南郭。

青衿来游歌，济济见头角。所求在诗书，所习惟礼乐。

许侯善作兴，士类忻有托。咏歌付菁莪，践履由矩彟。

儒宫旧湫隘，脩饰重开拓。堂前势峥嵘，堂后地宽绰。

便思藏古书，倏尔创高阁。造化为主张，鬼神助咨度。

众材纷积聚，群匠事砻斲。名区轶飞尘，危构撑碧落。

檐楹绚青紫，壁槛明丹垩。风棂接朱户，月牖连翠箔。

千金购图籍，万卷充栋桷。六经最严整，百氏纷交错。

标题别牙签，启闭时锁钥。奎光映虹霓，文字丽金艧。

芸香剩熏渍，缣素互联络。能吞石渠富，足助张华博。

胡何经世变，兵燹肆炎恶。荡然成灰尘，况又遭攘掠。

阁非灵光存，书似秦坑虐。玉毁惊椟亡，珠逃为川涸。

谁能复兴脩，政剧吏孱弱。风流校书郎，夙抱经世略。

忻然兴义举，不吝发私橐。规模出胸次，功效归咄诺。

勤劳仅逾时，轮奂忽如昨。众难君独易，远迩为惊愕。

文溪前有记，梅外能继作。岂徒誇目前，实以视绵邈。

迩来复中否，繁盛沦寂寞。名馀铁炉步，事叹令威鹤。

尘埃冷蠹鱼，风雨留蜗壳。基荒草色新，碑古苔痕剥。

巍巍弦诵区，依旧等硗埆。悠悠乾坤内，斯道还自若。

世人急功利，亦或重名爵。宁知一编中，至味堪咀嚼。

尝闻上古时，浑沌凝太朴。后来书契兴，文籍渐昭焯。

图书最幽赜，坟典终灏噩。斯时岂无书，未易窥浑璞。

天生鲁仲尼，元气属斟酌。道传鲁氏唯，才竭颜生卓。

六经集大成，中或劳笔削。一从垂宪来，千古传木铎。

经秦已煨烬，出汉还穿凿。遗编在天下，谁为订纯驳。

隋唐迄五代，光焰存一爝。莫能探渊微，徒尔读糟粕。

五星聚奎躔，二水溯濂洛。真儒相继出，绪统悬掌握。

片言万里具，一发千钧著。文风资阐扬，圣道赖宣廓。

时人好藏书，彼此如有约。建阳与吴郡，两记争融爚。

吾邦故文献，此举殊卓荦。声华动乡国，名教等山岳。

我生已后时，偶被诗书缚。未能万卷破，徒事一鞭着。

结网因羡鱼，不耕敢求穫。植根思深培，举步虑前却。

词章乃馀事，富贵非可乐。书中有至宝，岂但殊圭珏。

常亲一灯青，不管双鬓皬。匪图身有馀，亦使心无怍。

泮中昔游观，陈迹嗟落莫。池芹尚清香，坛杏转盘礴。

丝竹遗声音，鸢鱼自飞跃。废兴自相寻，气运有回薄。

眷兹风化本，可忍成萧索。凭谁绍前功，且以开后觉。

我愿记其成，新碑为磨琢。
白发三首
赵蕃（宋代）

叶落归根莫漫悲，春风解发次年枝。
人如草木空多智，一老宁闻再少时。
题敬荣堂
王自中（宋代）

白首同居四弟兄，由渠能敬故能荣。
细看鸿雁飞翔意，可见鸤鸠均一情。
绝少分甘贫亦乐，较长争夺势终倾。
黄堂今日亲行酒，欲与邦人作范程。
无题?此为白居易诗?
苏轼（宋代）

引手攀红樱，红樱落如线。
仰首看红日，红日走如箭。
年光与时景，顷刻互衰变。
何当血肉身，安得常强健。
人心苦执迷，富贵忧贫贱。
忧色常在眉，欢容不上面。
吾今头半白，把镜非不见。
惟应花下杯，更待他人劝。
孤雁
陆龟蒙（唐代）

我生天地间，独作南宾雁。哀鸣慕前侣，不免饮啄晏。

虽蒙小雅咏，未脱鱼网患。况是婚礼须，忧为弋者篡。

晴鸢争上下，意气苦凌慢。吾常吓鸳雏，尔辈安足讪。

回头语晴鸢，汝食腐鼠惯。无异驽骀群，恋短豆皂栈。

岂知潇湘岸，葭菼蘋萍间。有石形状奇，寒流古来湾。

闲看麋鹿志，了不忧刍豢。世所重巾冠，何妨野夫丱.

骚人夸蕙芷，易象取陆苋。漆园逍遥篇，中亦载斥鷃.

汝惟材性下，嗜好不可谏。身虽慕高翔，粪壤是盻盼。

或闻通鬼魅，怪祟立可辩。硩蔟书尚存，宁容恣妖幻。
伯牙鼓琴
《吕氏春秋》（先秦）

伯牙鼓琴，锺子期听之。方鼓琴而志在太山，锺子期曰：“善哉而鼓琴，巍巍而若太山。”少选之间而志在流水，锺子期又曰：“善哉而鼓琴，汤汤而若流水。”锺子期死，伯牙破琴绝弦，终身不复鼓琴，以为世无足复为鼓琴者。
四睡戏题
林希逸（宋代）

多少醒人作寐语，异形同趣谁知汝。四头十足相枕眠，寒山拾得丰干虎。
雪后赠雪苑师
夏竦（宋代）

玉界琼田万顷平，一年光景一番新。
苑中又见梅花发，信手拈来总是春。
五王子·诞生
释正觉（宋代）

星攒金殿降生时，称体宫衣覆雪肌。
功就转身全合父，光中潜拨玉轮移。
临清雨夜
姚鼐（清代）

昔挂轻帆济江泽，载酒同舟尽佳客。两岸秋声枫树青，半夜月明江水白。

飘零朋旧感平生，摇落关河复今夕。漳水东流汶水清，寒雨孤篷百忧积。
上张丞相十首
张元干（宋代）

国士多孤愤，君侯特长雄。
玉墀曾复辟，铁券会论功。
宇宙尊文物，华夷界土风。
力扶炎运正，此意合苍穹。
题司马才叔诗后
张侃（宋代）

司马才名世所贤，银钩珠唾尚依然。尘埃试看蛛丝壁，倒指于今六十年。
赠点易娄君复
王义山（宋代）

伏羲先天易，其初一太极。太极生阴阳，阴阳各有画。

濂溪何所传，妙得于太极。极上作一圈，一圈只是白。

伏羲已为赘，大小圈更十。不知果何意，多是祖河图。

所以负笭者，敢于嗤吾徒。愿与易相忘，圈点画皆无。
韩城纪事五首 其五
吕本中（宋代）

老不谋身望子公，少年豪气想元龙。倚松庵下香严路，今日书来第一封。
次韵郡斋即事二首 其一
赵抃（宋代）

凤沼宠荣辞禁闼，龙山安稳驻车轮。东方渐喜威严霁，属郡争车号令新。

试数岁华如过隙，宜将世事拂前尘。因思四十年同榜，吴越如今只两人。
诗二首
陈辅（宋代）

山悲秦凿迷徙浦，柳怨隋奢失故宫。
六代兴亡明舍火，五州松竹渡瓯风。
咏史下·苻坚
陈普（宋代）

甲申乙酉是明朝，趣死骄氐气欲飘。
一寸菰蒲长一丈，无人知是宋人苗。
海棠
石扬休（宋代）

化工裁翦用功专，濯锦江头价最偏。
酷爱几思凭画手，难题浑觉挫诗权。
艳凝绛缬深深染，树认红绡密密连。
因想当年武平一，枝枝眷赐侍臣先。
开尽夭桃落尽梨，浅荂深萼照华池。
都缘西蜀盘根远，岂是东君属意迟。
烟惨别容曛宿酒，露凝啼脸失臙脂。
须知贾相风流甚，曾许神仙品格奇。
和赵克家三洞天二首 其二
袁甫（宋代）

自昔尧汤水旱年，祇缘先备国无捐。我今皭火区区甚，惭见容光照洞天。
夏日访友人馆时途中闻警
释今应（明代）

偶自山中出，寻幽到药栏。夕阳斜带雨，林木易生寒。

隔岸风烟异，孤筇去住难。移时即分手，江路水漫漫。
高阳台 柳浪闻莺，次张玉田韵
吴湖帆（清代）

陌上车尘，亭前马迹，更谁野渡呼船。崇观长廊，苏碑不是当年。

春风柳浪凄迷景，忍几番、舞泣歌怜。只斜阳、浮紫悬金，摇荡晴烟。

钱唐自古繁华地，羡三秋丹桂，十里红莲。树底莺啼，还疑丰乐楼边。

绣帘十二非畴昔，剩满湖、月照鸥眠。最关心、如此江山，又听啼鹃。
学诗 其二
龚相（宋代）

学诗浑似学参禅，语可安排意莫传。会意即超声律界，不须鍊石补青天。
五郊歌五首 其四 白帝歌商音
牛弘等奉诏作（隋代）

西成肇节，盛德在秋。三农稍已，九谷行收。金气肃杀，商威飂戾。

严风鼓茎，繁霜陨蒂。厉兵诘暴，敕法慎刑。明神降嘏，国步惟宁。
代人上李龙图并廉使致语十首 其一
释德洪（宋代）

射圃闲亭酒半醺，手柔弓燥气超群。已惊百步穿杨綵，会看双超落塞云。

且集旌旗森画戟，未输文字饮金樽。治朝文武须兼用，万寿称觞祝至尊。
全閒居八首用紫琼道人春日园居杂咏原韵 其六
敦敏（清代）

短草含生意，萌芽发旧丛。小窗滴竹雨，深巷卖花翁。

明眼自青白，孤怀敢异同。当前春烂熳，须看岁寒终。
友梅吴编校寿宫之侧筑庵曰全归有诗十咏敬次
杨公远（宋代）

盖世功名水一杯，君曾勘破个中来。
平生不问凡红柴，莫逆交情只是梅。
夕梦仲兄醒而哭之
王浩（清代）

死别若远游，久阔梦归家。归来慰行役，阖户起喧哗。

落日大梁秋，眉浓眼生花。逢迎及前门，母揽弟纷拿。

上堂念行李，仆仆满尘沙。相抱不得声，欲笑涕已斜。

客路何从来？但觉道里赊。登床挟鸣琴，握手颤齿牙。

悲动左右心，顷刻转肠车。肠中千百语，烧铛趣成茶。

蜩螗乃未已，霜响彻哀笳。爽然一瞀间，披衣久惊嗟。

未知来地下，犹忘问阿爷。身前病为累，善卧不能加。

春风书满床，虱盛寖搔爬。宁知血气衰，未似当年耶？

当年告语地，痛哭到缌麻。只今望松楸，雪山水明霞。

死生未易为，一梦固所奢。百岁会归尽，此别岂有涯？
题企疏堂
张元干（宋代）

出处当师汉大夫，立朝常拟赋归欤。
赐金端为供行乐，燕客犹疑是送车。
欲识吴门重解组，要符潭府向移书。
闻知剩有闲风月，宅相须留待小疏。
遣人取紫岩剑兰
潘牥（宋代）

万里鲸波一苇航，坐移楚畹置吾傍。
叶侵海气三分瘦，花比家山一样香。
灌溉预先收露水，栽培偏爱近朝阳。
莫教晚节侪萧艾，我欲归来结佩囊。
千日
赵师秀（宋代）

千日方过半，何因便得还。
就令凡事易，不及一身闲。
种术怜官地，登城忆自山。
苦吟无爱者，写在户庭间。
戏柬两涯四言二章
符锡（明代）

我怀良友，寔惟我知。一日不见，引领望之。望之伊何，子曷也过。

曷也过，予谁与歌。

予不予过，我寔望子。岁事峥嵘，日之及矣。惟予有心，予不可语。

不可语，斯亦已耳。
为施衢州作超览堂诗三首 其二
赵蕃（宋代）

为州古云乐，今盖异昔时。看公振规模，于古端似之。

乃知用有馀，如体运四肢。苟能尽此道，天下何难治。
寄智愚谷
释善珍（宋代）

袖里明珠思暗投，衰颓未敢学伊优。
座谈宁受鬼擘口，舟滞不伊风打头。
凤去麟亡千载远，蜗争蚁斗几时休。
百年等死分前后，说与髯兄一笑不。
夜寐不成，风声渐紧，益令心烦。口占一绝，晨起录之
陈以豫（清代）

夜凉如水拥衾眠，吟得新诗懒上笺。帘外风多疑有雨，替花愁到五更天。
送冯宝初
周稚廉（清代）

木末花开柿叶稀，旗亭分手泪沾衣。怜君身似江南燕，又逐秋风望北飞。
望云岩
赵湘（宋代）

不见寒山子，寒岩日欲曛。
无人到深处，众木隐孤云。
水照秋痕尽，霞明晚翠分。
孤猿啼亦在，谁向此中闻。
张仲钦朝阳亭
张孝祥（宋代）

便合朝阳作凤鸣，江亭聊此驻脩程。南瞻御路临双阙，东望仙脩接五城。

日上白门兵气静，春归淮浦暗潮平。遥怜莫府文书省，时下沧浪自濯缨。
季春
周南（宋代）

初篁欲迸箨，晚风微过之。
斑苞初委地，永与琅玕辞。
篁生五丈高，凤吹鸣参差。
陨箨膜已朽，不恨见竹迟。
物成亦大艰，搔绝谁当奇。
誓同初生竹，长护幽贞姿。
明招杂诗四首
吕祖谦（宋代）

墙竹生夏阴，风荷留宿露。
解衣一盘礴，此岂不足付。
晏相公西园雪后栽梅三首 其一
韩维（宋代）

日晏金华劝讲回，幅巾藜杖小园来。知公洒落遗尘事，旋斸寒梅趁雪栽。
晋陵县夏日作
李中（五代）

事简公庭静，开帘暑气中。依经煎绿茗，入竹就清风。

至论招禅客，忘机忆钓翁。晚凉安枕簟，海月出墙东。
叠前韵重寄子与
李流芳（明代）

岚气不出户，南山朝雨多。烹茶玩水色，持此涤烦痾。

有客冲林霭，维舟傍芰荷。隔溪欲相唤，或恐是君过。
解语花·云容冱雪
施岳（宋代）

云容冱雪，暮色添寒，楼台共临眺。翠丛深窅。无人处、数蕊弄春眺小。幽姿谩好。遥相望、含情一笑。花解语，因甚无言，心事应难表。
莫待墙阴暗老。称琴边月夜，笛里霜晓。护香须早。东风度、咫尺画阑琼沼。归来梦绕。歌云坠、依然惊觉。想恁时，小几银屏冷未了。
晚秋游兴
释文珦（宋代）

余英山中枫叶赤，龟溪溪上蘋花白。
野翁杖屨往来频，为爱溪山好色。
白叟虬髯眼深碧，邂逅相欢坐苔石。
语终长啸归青壁，恐是云深避秦客。
斯人再见虽难期，忘机亦有渔樵席。
藉草班荆相尔汝，无主无宾心自适。
沙鸥飞度夕阳间，烟外遥闻一声笛。
山庄书事
方岳（宋代）

晨兴抹两屦，为口见驱迫。
课童督秋刈，野获夜彭魄。
田翁适过督，繿缕黑而瘠。
具言土力贫，年登苦囏阨。
一饭不自斯，未议了称责。
昨者耆长来，名复挂欠籍。
截绢入官输，官怒边幅窄。
抛掷下堂阶，退字印文赤。
卖牛重买丝，篝灯不停息。
明当扣东邻，假牛不牟麦。
久贫少人情，恐复不见借。
既去重感伤，行行犹欠息。
我归不能眠，草根鸣蟋蟀。
藻侄比课五言诗已有意趣老怀甚喜因吟病中十二首示之可率昆季赓和胜终日饱閒也 其三
范成大（宋代）

日煖衣犹袭，宵长被有棱。朝晡三楪饭，昏晓一釭灯。

伴坐跧如几，扶行瘦比藤。生缘堪入画，寂寞憩松僧。
过骆山人野居小池（骆生弃官居此二十馀年）
白居易（唐代）

茅覆环堵亭，泉添方丈沼。红芳照水荷，白颈观鱼鸟。

拳石苔苍翠，尺波烟杳渺。但问有意无，勿论池大小。

门前车马路，奔走无昏晓。名利驱人心，贤愚同扰扰。

善哉骆处士，安置身心了。何乃独多君，丘园居者少。
以形模妇女笑度量儿童轻为韵赋十诗 其三
李彭（宋代）

潜筠穿屋头，幽草围舍后。手携东皋书，竟熟俱上口。

诗无拟澄江，文不誇幼妇。婆娑丘壑底，藏此牛马走。
寒食日恩赐火
窦叔向（唐代）

恩光及小臣，华烛忽惊春。电影随中使，星辉拂路人。

幸因榆柳暖，一照草茅贫。
十拍子
马子严（宋代）

点缀莫窥天巧，名称却道人为。香酝蜜脾分几点，色映乌云倚一枝。遥看步赏迟。

映水不嫌疏影娇春也自同时。红树落残风自暖，寒管声长晓更催。此时知不知。
素梅 三五
王冕（元代）

千年万年老梅树，三花五花无限春。
不比寻常桃树李，只将颜色媚时人。
续梦中作
赵抃（宋代）

边寄今儒弁，帷筹得将才。甘辛均士卒，号令走风雷。

惊晓城鼙急，吹秋陇笛哀。先声羌胆碎，闻道汉兵来。
颂证道歌·证道歌
释印肃（宋代）

第一迦叶首传灯，百万人天耸耳听。
金色头陀闻不会，拈花起处笑尖新。
次临封八景韵二首 其一 南寺钟声
陈必荣（明代）

晓气清明绝世氛，寺钟遥到枕边闻。几声催上扶桑日，馀韵留回鹫岭云。

词客吟怀佳句得，禅僧功课早堂勤。觉我昏衢省我志，悠悠克念重华勋。
金山行（润州金山寺，寺在江心）
窦庠（唐代）

西江一{氵霝}波四截，涌出一峰青堞{土臬}。
外如削成一缺裂，阳气发生阴气结。
是时炎天五六月，上有火云下冰雪。
夜色晨光相荡沃，积翠流霞满坑谷。
龙泓彻底沙布金，鸟道插云梯甃玉。
架险凌虚随指顾，榱桷玲珑皆固护。
斡流倒景不可窥，万仞千崖生跬步。
日华重重上金牓，丹楹碧砌真珠网。
此时天海风浪清，吴楚万家皆在掌。
琼楼菌阁纷明媚，曲槛回轩深且邃。
海鸟夜上珊瑚枝，江花晓落琉璃地。
有时倒影沈江底，万状分明光似洗。
不知水上有楼台，却就波一看闭启。
舟人忘却江水深，水神误到人间世。
歘然风生波出没，瀖濩晶莹无定物。
居人相顾非人间，如到日宫经月窟。
信知灵景长有灵，住者不得无仙骨。
三神山上蓬莱宫，徒有丹青人未逢。
何如此处灵山宅，清凉不与嚣尘隔。
曾到金山处处行，梦魂长羡金山客。
橘香亭二首
李吕（宋代）

花落飘碎琼，果熟染黄蜡。
张君鼻观间，莫著阑麝杂。
赠持国持国以瑞鹧鸪歌之
范纯仁（宋代）

三十年来解榻宾，今朝重喜奉陈蕃。松筠雅操寒逾劲，胶漆深陈老益敦。

槐位已惭同致主，棠阴还许继为藩。古今此会应难得，醉饮休辞罄绿尊。
秋日应诏
袁朗（唐代）

玉树凉风举，金塘细草萎。叶落商飙观，鸿归明月池。

迎寒桂酒熟，含露菊花垂。一奉章台宴，千秋长愿斯。
同曼叔诸君登醴泉观凝碧亭
韩维（宋代）

门前车马尘，当昼塞昏雾。
安知此亭上，秋色生四顾。
黄花散晴阳，赤叶变寒露。
境非游览旧，人得朋从素。
乐幽鱼群行，赏俊鸟横度。
惜无一樽酒，留连清景暮。
移莎
唐彦谦（唐代）

移从杜城曲，置在小斋东。正是高秋里，仍兼细雨中。

结根方迸竹，疏荫托高桐。苒苒齐芳草，飘飘笑断蓬。

片时留静者，一夜响鸣蛩。野露通宵滴，溪烟尽日蒙。

试才卑庾薤，求味笑周菘。只此霜栽好，他时赠伯翁。
暮春以事诣圆明园趋公既罢因览西郊形胜最后过澄怀园和内直友人春晚退直诗 其三
龚自珍（清代）

恍惚西湖路，其如怅望何。期门瞩威武，贱士感蹉跎。

囿沼输鱼跃，峰峦羡鸟过。周阹新令在，不得睹卷阿。
竹城道中
王之道（宋代）

一溪清水浸余霞，风里归鸿字脚斜。
今夜不知何处宿，路回山崦两三家。
即事
章甫（宋代）

暑雨何时了，江云不肯开。
穷途惟有死，薄俗动相猜。
怪事供诗卷，閒愁付酒杯。
欲从湖海去，安得小舟来。
重阳
文天祥（宋代）

风卷车尘弄晓寒，天涯流落寸心丹。
去年醉与茱萸别，不把今年作健看。
将到章泉水赵成甫寄三绝来 其三
韩淲（宋代）

新居曾写碑千字，更觉閒情入老严。珍重主人留食炙，摩挲贞石我何廉。
和罗巨济山居十咏 其八
杨万里（宋代）

秀溪何处好，腊尾与春初。山色梅边净，人家竹里居。

先生来得得，一笑意舒舒。归路无灯火，冰轮挂岭隅。
离镡津
刘志行（宋代）

公事无多早散衙，蜀中宁有寄来茶。
龙光下照三江水，燕子重寻百姓家。
畴昔买浆曾得玉，只今作饭类蒸沙。
寄言道士玄都客，好种刘郎去后花。
代上时相生辰
陈棣（宋代）

中兴事业耀无前，明圣相逢运半千。
尽纳有生归礼乐，全提鸿化入陶甄。
八风自转成天籁，五纬更调祚有年。
体物形容劳颂笔，浪云无象岂其然。
送陈宗谕进叔晋接赴庆元添卒及乃弟泰来四首
王迈（宋代）

若见青山老，烦言仆寄声。
人新无好况，依旧是狂生。
国事今如许，庸医见亦惊。
不知灵寿杖，还解拄天倾。
以十月桃杂松竹置瓶中草药照以镜屏用潚韵
楼钥（宋代）

中有桃源天地宽，杳然溪照武陵寒。
莫言洞府无由入，试向桃看背后看。
效陆士衡百年歌十首 其二
黄省曾（明代）

二十时，爵弁峨峨乃三加。童心巳化道不赊，车服灿丽志矜誇。

娶女盛饰如春华，红颜含笑似朝霞。高堂朱户奈乐何，高堂朱户奈乐何。
次韵李士衡失解送公衍赴调二首
项安世（宋代）

向来翰墨付群儿，直把行藏待主知。
风引去帆声猎猎，手调焦尾意迟迟。
遥知夜宿吹藜处，恰是春深造榜时。
预恐阿婆愁见我，略须回马避旌麾。
梅花喜神谱·大开一十四枝
宋伯仁（宋代）

一声长啸处，霜月凄林扉。
与鹤每相问，贵人胡未归。
长信宫
刘方平（唐代）

梦里君王近，宫中河汉高。
秋风能再热，团扇不辞劳。
寒曲
赵葵（宋代）

鸿传霜信入边州，目障烟尘昏戍楼。
多少征夫南北恨，玉关人老玉关秋。
南楼寺
吴与（宋代）

灵鹫飞来处，南楼敞梵宫。僧归明月下，人在白云中。

洗钵泉源近，传灯宝积通。坐依龙象晚，钟磬满松风。
题琵琶亭
王安国（宋代）

夜泊浔阳宿酒楼，琵琶亭畔荻花秋。云沈鸟没事已往，月白风清江自流。
舣舟秦淮雪中访侍其瑀
贺铸（宋代）

北风破雨初成雪，斋舫篷窗吹纸裂。
篮舁触冷访圆庐，得把一杯聊耳热。
人生自适待何时，矧君与我皆衰迟。
会待晴天暖风日，杖藜同赴北山期。
三姝媚
张炎（宋代）

苍潭枯海树。正雪窦高寒，水声东去。古意萧闲，问结庐人远，白云谁侣。贺监犹狂，还散迹、千岩风露。抱瑟空游，都是凄凉，此愁难语。莫趁江湖鸥鹭。怕太乙炉荒，暗消铅虎。投老心情，未归来何事，共成羁旅。布袜青鞋，休误入、桃源深处。待得重逢却说，巴山夜雨。
昔昔盐二十首 其五 采桑秦氏女
弘历（清代）

陌上采桑女，罗敷本姓秦。不观方涣洧，宁弃载阳春。

雅淡惟怜旧，远扬亦爱新。弹筝赵王悟，岂是薄情人。
独坐
李贽（明代）

有客开青眼，无人问落花。
暖风熏细草，凉月照晴沙。
客久翻疑梦，朋来不忆家。
琴书犹未整，独坐送残霞。
留题吕学士无为军谪居廊轩
郭祥正（宋代）

城头高轩跳千里，数里苍山兼寒水。帆开半落有无间，鸟飞不断丹青里。

北斗疏疏河汉晓，蓬莱一登天下小。心随境化形亦忘，谁道霜翎老华表。

曹公窥吴教水战，虎貔蹙踏鲸鼍转。野父相传此渡头，鱼网时时得遗箭。

当场英气安在哉，千年绝景藏蒿莱。地祗监护待贤者，栏干倚遍倾金罍。

目送白云望尧阙，忠功孝名坚一节。明时不作离骚经，玉上青蝇解磨灭。

升沈偶然安足嗟，与君高咏思无邪。数声长笛奏何处，微风吹落天之涯。

天涯桂树清辉发，万顷波澜冻冰雪。若承紫诏返瀛洲，此地曾忘迁谪忧。
酬张伯雨寄茅山志
萨都剌（元代）

恨余未识茅君面，喜得茅山道士书。灯外雨声那厌听，风前石士岂堪梳。

碧窗云气寒生楮，清室丹珠夜绕厨。梦到层台夜披卷，桂林风动月疏疏。
张以诗卷来再用韵谢之
赵蕃（宋代）

绝叹风流不可追，赖闻难弟更能诗。
半生求识终无遇，一见于今已后期。
昔在蛮荆孰疆理，后来秦汉始津涯。
征南政欲图经借，把卷如同禹穴窥。
哭鲍海门
刘梦熊（清代）

组绶翻嫌近钓名，羡君绮岁句从衡。玲珑玉镂窗前色，飘渺箫传海上声。

逐鹿中原轻秀水，争袍内苑藐新城。少微星陨诗篇在，万古江河对月明。
次韵和答斯远见过书所见
赵蕃（宋代）

来归仅兼旬，来过已云屡。
共耽林刹深，同赏溪亭露。
浊清一再行，俊逸今古句。
或哦山更幽，或咏舟横渡。
竟日为之留，曛黑始能去。
昔人物外游，隐遁亦数路。
于今区中缘，向背岂同趣。
我非韩伯休，君殆黄叔度。
莫嗟声气卑，但恐岁月遽。
解嘲乃文嬉，宾戏盖言谕。
陶写固不恶，沈溺斯可惧。
人虽或我宽，我则难自恕。
望望独行忧，瘽瘽良友助。
游春十二首
姚合（唐代）

正月一日后，寻春更不眠。自知还近僻，众说过于颠。

看水宁依路，登山欲到天。悠悠芳思起，多是晚风前。

官卑长少事，县僻又无城。未晓冲寒起，迎春忍病行。

树枝风掉软，菜甲土浮轻。好个林间鹊，今朝足喜声。

诗酒相牵引，朝朝思不穷。苔痕雪水里，春色竹烟中。

迎雨缘池草，摧花倚树风。书非名利事，爱此少人同。

尘中主印吏，谁遣有高情。趁暖檐前坐，寻芳树底行。

土融凝墅色，冰败满池声。渐觉春相泥，朝来睡不轻。

疏顽无异事，随例但添年。旧历藏深箧，新衣薄絮绵。

暖风浑酒色，晴日畅琴弦。同伴无辞困，游春贵在先。

看春长不足，岂更觉身劳。寺里花枝净，山中水色高。

嫩云轻似絮，新草细如毛。并起诗人思，还应费笔毫。

悠悠小县吏，憔悴入新年。远思遭诗恼，闲情被酒牵。

恋花林下饮，爱草野中眠。疏懒今成性，谁人肯更怜。

处处春光遍，游人亦不稀。向阳倾冷酒，看影试新衣。

嫩树行移长，幽禽语旋飞。同来皆去尽，冲夜独吟归。

朝朝看春色，春色似相怜。酒醒莺啼里，诗成蝶舞前。

摘花盈手露，折竹满庭烟。亲故多相笑，疏狂似少年。

卑官还不恶，行止得逍遥。晴野花侵路，春陂水上桥。

尘埃生暖色，药草长新苗。看却烟光散，狂风处处飘。

身被春光引，经时更不归。嚼花香满口，书竹粉黏衣。

弄日莺狂语，迎风蝶倒飞。自知疏懒性，得事亦应稀。

晓脱青衫出，闲行气味长。一瓶春酒色，数顷野花香。

朝客闻应羡，山僧见亦狂。不将僮仆去，恐为损风光。
南楼令
张炎（宋代）

风雨怯殊乡。梧桐又小窗。甚秋声、今夜偏长。忆著旧时歌舞地，谁得似、牧之狂。

茉莉拥钗梁。云窝一枕香。醉瞢腾、多少思量。明月半床人睡觉，听说道、夜深凉。
哭瓢饮陈子在
薛嵎（宋代）

初食难忘置，心怀故友情。
花枝封蜡寄，诗递出门迎。
忍听偏亲哭，相期嗣子成。
乘除理终定，人事未容轻。
小金山谒苏祠言别
梁有贞（明代）

相携同入蔚蓝天，金刹玲珑辟四禅。不尽潮声流日夜，何来山色抱云烟。

尚疑过橹惊僧定，共喜听钟在客船。更上妙高台一望，令人犹忆长公贤。
诗偈 其十二
庞蕴（唐代）

迷时爱欲心如火，心开悟理火成灰。灰火本来同一体，当知妄尽即如来。
悼李承议
黄裳（宋代）

去后家山宴未阑，已闻忙盖旅中棺。几多言笑情先断，些小穷通梦已残。

友爱方嗟离别易，子贤休恤继承难。曾相从处应留恨，未结松庵弃外观。
立春寄梅坛梅逸老
范太中（宋代）

仕路蹉跎又见春，区区深厌走红尘。
未能解脱无穷事，长忆逍遥自在人。
瓦缶汲泉朝灌药，羽衣蒙露夜朝真。
洒然物外清虚境，呼吸淳元养气神。
越台新柳诗十首和王础尘 其八
陈恭尹（清代）

物产由来百粤殊，柔条婀娜亦军需。东南竹箭曾无价，不数当年董泽蒲。
山房秋日即事
郑清之（宋代）

失惊墙外已飘黄，屈指秋来十日强。
暑寇负顽犹出没，风师未壮且翱翔。
橘包捧腹微藏叶，桂蕾呈身只欠香。
扫尽暮天疑浴罢，半眉淡月画新妆。
喜晴
虞俦（宋代）

连宵骤雨喜初晴，何处残蝉不乱鸣。
晚熟岂妨秔术好，秋声先乱竹梧轻。
纷纷云散心安在，隐隐雷收气未平。
半蔌惊魂犹未定，老农那得不懲羹。
见志
李播（唐代）

去岁买琴不与价，今年沽酒未还钱。

门前债主雁行立，屋里醉人鱼贯眠。
牛首斋罢便往祖堂献花岩迫晡矣
徐渭（明代）

牛首梯县古佛场，楼台绝顶百僧藏。香烟一一云中出，阳道甍甍鸟外长。

三五沉鱼陪冶侠，清明石马卧侯王。却怜为景沦贪海，带黑鞭驴到祖堂。
卢明府九日岘山宴袁使君张郎中崔员外
孟浩然（唐代）

宇宙谁开辟？江山此郁盘！
登临今古用，风俗岁时观。
地理荆州分，天涯楚塞宽。
百城今刺史，华省旧郎官。
共美重阳节，俱怀落帽欢。
酒邀彭泽载，琴辍武城弹。
献寿先浮菊，寻幽或藉兰。
烟虹铺藻翰，松竹挂衣冠。
叔子神如在，山公兴未阑。
尝闻骑马醉，还向习池看。
次韵赠施道人
唐顺之（明代）

御气曾闻老氏柔，寄身偏爱水云幽。道书数卷只自注，生计一钱常不留。

卖药人间应是谪，挂瓢树下复何忧。犹言妻子能相累，自戴黄冠学远游。
和利州鲜于转运公剧八咏·异堂
司马光（宋代）

华堂选形胜，地直异之隅。
主人心絜齐，公闲此燕居。
西来故乡客，东过朝大夫。
时逢志所惬，下榻同欢如。
琴棋间壶觞，赋咏杂歌呼。
民间既羲皇，席上宜华胥。
每思就一醉，幸无官守拘。
奈何三千里，风埃与泥涂。
春雨
陆游（宋代）

春阴易成雨，客病不禁寒。
又与梅花别，无因一倚栏。
偈颂九十三首
释梵琮（宋代）

今朝二月二十五，等闲触发千钧弩。
一箭中红心，大地无寸土。
四围上下绝遮栏，露出太白庵中主。
去岁因丧本师归，未免声声叫冤苦。
苦中乐，乐中苦。
喝退慈明旧日婆，移凶就吉改坟墓。
南溪流水青如螺，深居落花红似雨。
先师面目俨然存，分付老坚坚收取。
临江仙 戊午九月二十一日，宴罢直省，和徐
张野（元代）

帘暮酒阑人散后，满庭松竹萧森。捣残秋思是邻砧。翠屏惊旧梦，白发入新吟。盖世勋名将底用，悠悠往古来今。一灯孤恨夜窗深。筝间纤笋玉，杯冷软橙金。
寓兴七首
魏野（宋代）

每念李斯首，不及严光足。
斯首不自保，光足舒帝腹。
我心异老聃，惊宠不惊辱。
岂敢示他人，吟之将自勗。
壬申冬韩宗伯止园赏梅花夜归读苏文忠公十一月罗浮松风亭梅花诗次其韵再赋
张萱（明代）

寻芳何必罗浮村，芳林自足留芳魂。主人爱花更爱客，折柬投辖无晨昏。

青衣不入终南径，玉骨岂贮华林园。万紫千红已销歇，孤芳谁与相寒温。

天香国色迥独立，趋炎笑彼迎朝暾。师雄一梦不复返，孤山处士时到门。

广平相公有佳赋，夭桃秾李噤无言。东皇着意勿轻掷，西园日日能移樽。
夏日
陆游（宋代）

入户桐阴渐覆床，乍敷笛簟北窗凉。
筇枝倚壁知身健，衣焙残香觉日长。
雨霁断云时聚散，风来纤草久低昂。
蝶衣粉湿犹飞嬾，小驻阑干就夕阳。
自和
罗道成（宋代）

水云踪迹自閒游，夏谷阴寒冷胜秋。
猿鸟性情犹恋旧，翻身却去海边州。
迎广帅徐意一大参五首
李昴英（宋代）

桂林旧首绣衣来，久矣余波拍越台。
自古直臣多牧广，广平曾赋岭头梅。
次韵苏公西湖观月听琴
陈师道（宋代）

公诗端正道，亭亭如紫云。
落世不敢学，谓是诗中君。
独有黄太史，抱杓挹其尊。
韵出百家上，诵之心已醺。
黄锺毁少合，大裘摈不文。
世事如病耳，蚁斗作牛闻。
苦怀太史惠，养豹烟雨昏。
後世无高学，举俗爱许浑。
食野菜
陆游（宋代）

野蔌山蔬次第尝，超然气压太官羊。
放翁此意君知否？要配吴粳晓甑香。
赠林秀才
叶适（宋代）

乃翁掩亲醵州里，自云先世曾如此。
汝今谋葬无置锥，况有满族丧累累。
春风未回万山赤，秋霜忽至凋寸碧。
鸱鸢利觜魄凛然，闻者应垂最后怜。
雪霁梅月曲
邹登龙（宋代）

羌玄圃兮玉英，蹇冰轮兮太清。猗缟袂兮谁子，粲一笑兮倾城。

倚横吹兮寄哀思，揽幽香兮补骚情。
玉楼春（后宴词）
曹勋（宋代）

九重盛旦薰风候。佳气氛氲横永昼。眉心烟彩拥群仙，华宴重开同圣后。

箫韶宫殿锵金奏。香绕祥云腾宝兽。三千嫔御奉严宸，亿万斯年祈圣寿。
次韵王巩留别
苏轼（宋代）

去国已八年，故人今有谁。
当时交游内，未数蔡克儿。
岂无知我交，好爵半已縻。
争为东阁吏，不顾北山移。
公子表独立，与世颇异驰。
不辞千里远，成此一段奇。
蛾眉亦可怜，无奈思饼师。
无人伴客寝，惟有支床龟。
君归与何人，文字相娱嬉。
持此调张子，一笑当脱颐。
邺中怀旧临漳令万大士
陈维崧（清代）

阿兄昔作临漳宰，飞盖西园继昔贤。铜爵砚傍春判牍，鸬鹚坡上夜回船。

五湖归隐头今白，昨夜思君月正圆。小弟邺城长侧帽，西陵歌舞事如烟。
次韵杜运使见赠
戴复古（宋代）

飘零敢说是诗人，故旧多居要路津。
穷贱交游谁复记，江湖踪迹早成陈。
无心涉世当归隐，有口逢人肯说贫。
家在翠屏山下住，茅庐虽小可容身。
眼儿媚·深闺小院日初长
佚名（宋代）

深闺小院日初长。娇女绮罗裳。不做东君造化，金针刺绣群芳样。斜枝嫩叶包开蕊。唯只欠馨香。曾向园林深处，引教蝶乱蜂狂。
移家
郭昭乾（宋代）

大道夷县长，捷径自窘步。
借问漫游人，胡为局纡路。
我马亦既秣，风云岂驰惊。
迁乔非所期，舍筏聊自渡。
世途良足吁，更驾循轨度。
贺人生女
卓田（宋代）

德积于门庆必延，果然瓜瓞自绵绵。
方钦瑶春膺繁祉，又喜仙娥降九天。
和气欣欣盈三果，祥烟蔼蔼满犀钱。
已知喜事占今日，伫听熊罴好梦传。
和严谏议萧山庙十韵（旧说常闻箫管之声因而得名次韵）
吴融（唐代）

泽国瞻遗庙，云韶仰旧名。一隅连障影，千仞落泉声。

老狖寻危栋，秋蛇束画楹。路长资税驾，岁俭绝丰盛。

默默虽难测，昭昭本至平。岂知迁去客，自有复来兵。

美舜歌徒作，欺尧犬正狞。近兼闻顺动，敢复怨徂征。

日出天须霁，风休海自清。肺肠无处说，一为启聪明。
致仕后次韵答张念七
韩维（宋代）

颍水箕山一老生，漠然心境两俱平。
倘不物外皆如寄，腰底悬金壁挂缨。
定风波
阎选（五代）

江水沈沈帆影过，游鱼到晚透寒波。渡口双双飞白鸟，烟袅，芦寒深处隐渔歌。

扁舟短棹归兰浦，人去，萧萧竹径透青莎。深夜无风新雨歇，凉月，露迎珠颗入圆荷。
七夕
严粲（宋代）

纤巧逐时新，谁将大雅陈。天孙古机锦，笑杀世间人。
点绛唇
蔡伸（宋代）

月缺花残，世间乐事难双美。夜来相对。把酒弹清泪。

一点情钟，来尽英雄气。樊笼外。五湖烟水。好作扁舟计。
过周静轩别墅
郑蔼（宋代）

残雪犹在屋，园林已半春。
客情盈一舫，幽事杂诸邻。
地有忘忧章，池无頳尾鳞。
公荣殊自胜，樽酒肯同人。
奉祠城西夜坐苑中即事
孔武仲（宋代）

乔林翳明星，林缺星粲然。
长江阔咫尺，银河为通川。
爽气浮襟阔，中夜不成眠。
星转毂而西，河逶迤以迁。
惜此嘉景迈，无由驻青天。
万古留此境，谁保金石坚。
徘徊吟华月，更欲随飞仙。
游上天竺
魏了翁（宋代）

风波满平地，世路绕羊肠。
忽欲逃尘纲，遥登选佛场。
云深午犹暝，竹密夏生凉。
兴逸忘归去，高眠借石床。
减字木兰花
沈岸登（清代）

双莲髻绾。绝胜羊家张静婉。帘影重重。映取冰绡淡未浓。

玲珑骰子。一点芳心堪比似。剪水横波。得近樽前分已多。
中秋前二夕钓雪舟中静坐二首 其二
杨万里（宋代）

去岁中秋政病馀，爱它月色强支吾。今年老矣差无病，后夜中秋有月无。
谒遗爱王词二首
岳珂（宋代）

大帝开江左，谋臣守四方。
兴邦有乔木，遗爱尚甘棠。
日月扶声烈，山川诧郁苍。
中原知极目，应慨旧封疆。
朱鹭
苏子卿（两汉）

玉山一朱鹭，容与入王畿。欲向天池饮，还绕上林飞。

金堤晒羽翮，丹水浴毛衣。非贪葭下食，怀思自远归。
长沙喜天色晴霁赋此
薛瑄（明代）

连旬山雨湿行旌，弭节长沙喜晚晴。岳麓断云归洞府，潇湘皎月照江城。

银河一派仙槎稳，牛斗三更剑气横。樽酒此时聊自适，㴞㴞不尽古今情。
刘羲亭访予高峣宿毛氏萃芳园夕归
杨慎（明代）

坐对仙峦暝，归防竹径幽。玄亭虽寂寞，清话且淹留。

书足挥毫兴，宵添秉烛游。游仙何必赋，即此是丹丘。
赞莲
周敦颐（宋代）

陆上百花竞芬芳，碧水潭泮默默香。
不与桃李争春风，七月流火送清凉。
蔡州叶翰林寄示近诗次韵八首 卞山信至三首 其一
程俱（宋代）

公昔奉阡陇，二毛不胜簪。扶杖事耘植，咿唔杂呻吟。

耿耿霜露感，遑遑蓼莪心。浮云为愁容，鸟兽亦哀音。

徘徊动行路，下比元与任。宿草今已长，新松郁森森。

尚有五芝秀，荧荧烂如金。为公赋南陔，凯风吹我襟。
正月十四日游凌云寺
晁公溯（宋代）

昔贤登兹山，逸气凌清旻。诵诗怀太白，考易思景纯。

至今平羌水，常浸月半轮。追寻所凿室，石古莓苔新。

后岂无来者，倏忽迹已陈。壁间记岁月，刻划如龙鳞。

自非传一世，烂若配三辰。姓名虽尚存，谁复知其人。

我游方之外，久忘实之宾。但饮佛耳泉，永洗凡心尘。
夏日过赵凡夫定山别业 其七
邓云霄（明代）

清斋忘肉味，断酒见天真。羡尔伊蒲俎，调从举案人。

山中非索价，庑下实藏珍。次第征幽事，冥鸿叹此身。
蝶恋花·云破蟾光穿晓户
宋媛（宋代）

云破蟾光穿晓户。敧枕凄凉，多少伤心处。惟有相思情最苦。檀郎咫尺千山阻。莫学飞花兼落絮。摇荡春风，迤逦抛人去。结尽寸肠千万缕。如今认得先辜负。
颂古十八首 其十八
释宝印（宋代）

生铁铸就昆崙儿，眼耳鼻舌如泥块。西天此土谩纷纭，铁眼铜睛看不破。
次韵题南翁悠然阁
徐瑞（宋代）

去家几度忆瓜丘，付与閒人一壑秋。林下定知无俗驾，室中应自有天游。

幽怀时抚竹根枕，清赏堪浮莲叶舟。夜直玉堂明月冷，回光还是照高楼。
偈三十五首
释祖珍（宋代）

高而无上不可极，渊而无下不可测。
欲知步步透双关，看取清风生两腋。
临江仙引·上国
柳永（宋代）

上国。去客。停飞盖、促离筵。长安古道绵绵。见岸花啼露，对堤柳愁烟。物情人意，向此触目，无处不凄然。
醉拥征骖犹伫立，盈盈泪眼相看。况绣帏人静，更山馆春寒。今宵怎向漏永，顿成两处孤眠。
颜杲卿
文天祥（宋代）

常山义旗奋，范阳哽喉咽。
胡雏一狼狈，六飞入西川。
哥舒降且拜，公舌膏戈鋋。
人世谁不死，公死千万年。
任价玉馆东园十题 览秀亭
释德洪（宋代）

尚记登临时，风日初盎盎。忽惊无边春，登我眉睫上。

情欢鸟声乐，意适游丝放。我非连眉郎，搜诗聊植杖。
上蓝忠禅师赞
释德洪（宋代）

一法能知一切法，应机全不差毫发。如是知见如是解，于一切法中对待。

平生脊梁硬如铁，衲僧寻思心智绝。城中一室冷如冰，篆烟灭尽灰如雪。
次韵茂恭元日大雪
喻良能（宋代）

逗晓褰帏著彩衣，忽惊庭户有光辉。
缓将柏叶随觞举，细看梅花伴雪飞。
阿堵无心来润屋，诗仙有句到柴扉。
酒酣笑共儿曹说，去岁如今归未归。
祭九鼎十二首 其十一 酌献用《成安》。
郊庙朝会歌辞（宋代）

罍之初登，其仪昭陈。罍之既祼，其香升闻。神心嘉止，于焉欣欣。

贻我有年，穰穰其仁。
送李道士南游
徐铉（宋代）

云水李道士，曾为中贵人。
绮纨终不恋，松鹤自相亲。
云气苍梧晚，芒花紫盖春。
匏瓜老犹系，惆怅望行尘。
次韵颍叟弟耕堂即事 其二
苏泂（宋代）

耕田可无田，耕道岂得道。物生岂区区，天意非草草。

林茂鸟知归，水清鱼恶扰。勿谓小人哉，请学樊须老。
元日作
王禹偁（宋代）

献岁在商州，依然想旧游。
前年捧玉册，此日对珠旒。
御酒尧樽畔，仙韶舜殿头。
自惭非贾傅，宣室讵重求。
喜才仲兄弟至偶成四十字
吕本中（宋代）

落日下乔木，好风来暮船。径思投辖饮，复作对床眠。

寂寂驱愁外，纷纷着酒边。平生五经笥，不直一囊钱。
夜登千峰榭
陆游（宋代）

夷甫诸人骨作尘，至今黄屋尚东巡。
度兵大岘非无策，收泣新亭要有人。
薄酿不浇胸垒块，壮图空负胆轮囷。
危楼插斗山衔月，徙倚长歌一怆神！
考宗皇帝挽词
陆游（宋代）

大道本生知，崇高志不移。
凝神超事物，观妙极希夷。
访药三山远，遗弓万国悲。
神孙昔锺爱，天作太平基。
寄苏侍郎
白玉蟾（宋代）

往古来今如换肩，我疑公便是坡仙。
满城都没个伯乐，一日可能无乐天。
方且论文俄判袂，不知握手又何年。
忽然铁笛一声响，响到金华古洞边。
【中吕】朱履曲
卢挚（元代）

访立轩上人于广教精舍，作此命佐樽者歌之，阿娇杨氏也。
相约下禅林闲士，更寻将乐府娇儿，鹤唳松云雨催诗。你听疏老子，刬地劝分司，他只道人生行乐耳。
恰数点空林雨后，笑多情逸叟风流，俊语歌声互相酬。且不如携翠袖，撞烟楼，都是些醉乡中方外友。
这一等烟霞滋味，敬亭山索甚玄晖，玉颊霜髯笑相携。快教歌宛转，直待要酒淋漓，都道快游山谁似尔。
雪中黎正卿招饮，赋此五章，命杨氏歌之数盏后兜回吟兴，六花飞惹起歌声，东道西邻富才情。这其间听鹤唳，再索甚趁鸥盟，不强如孟襄阳干受冷。
恰才见同云旋磨，但相邀老子婆娑，似台榭杨花点青蛾。那些是风流处，这才是雪儿歌，便有竹间茶也不用他。
虽不至撏绵扯絮，是谁教剪玉跳珠？是谁把溪山粉妆梳？且图待添些酒兴，管甚冻了吟须，看乘风腾六舞。
又没甚金吾呵夜，剩寻将玉女来也，一曲阳春助清绝。便章台街闲信马，曲江岸误随车，且不如竹窗深闲听雪。
泛公子樽中云液，倩佳人掌上金杯，浅酌清歌翠颦眉。直吃到银烛暗，玉绳低，雪晴时人未归。
天宁北山禅老招饮于双松精舍
春意满禅林葱蒨，艳歌听倚竹婵娟，掩映云龛敞风轩。顿医回摩诘病，强半是散花仙，原来这醉乡离朝市远。
脂粉态前生缘业，笑渠侬一刬心邪，才诵罢《楞严》礼释伽。管甚空色梦，你且近前些，与这老双松作个娇侍者。
官舍初成
赵师秀（宋代）

为宅傍城墙，先求夏日凉。
凿池容众水，栽竹断斜阳。
官是三年满，身无一事忙。
不知何补报，安坐恐难当。
见还楼次敏斋陈先生韵
杨公远（宋代）

目欲穷千里，楼头著意看。
云横知岫远，野迥觉天宽。
对景诗怀壮，乘风衣袂寒。
主人还解事，容我恣凭兰。
好事近（僧房听琴）
吴文英（宋代）

翠冷石床云，海上偷传新曲。弹作一檐风雨，碎芭蕉寒绿。

冰泉轻泻翠筒香，林果荐红玉。早是一分秋意，到临窗修竹。
水调歌头（寿汪监）
廖行之（宋代）

祥起玉龙甲，庆衍紫枢垣。奎文得岁，佳气磅礴斗牛间。天意方扶兴运，贤业更看奕世，衮衮照英辀。四海具瞻久，膏泽满湘川。

岁六月，苏大旱，作丰年。喁喁百万生齿，何处不沾恩。此是鸿钧事业，那更青毡步武，早晚即调元。混一车书了，还领赤松仙。
送周石崖给事治鲁藩狱事还朝二首 其二
王慎中（明代）

时辈让才雄，高谊古人中。陈诗伤鲁道，览俗见齐风。

登岱诸山小，探洙众水通。归朝思献纳，应有发宸聪。
八里庄
查升（清代）

断井冰胶汲水痕，炊烟三两不成村。客嫌南语呼难应，门对西风火不温。

白月荒途深夜柝，黄沙野菜杂蔬盆。耳边俄觉秋涛卷，卧听驽骀龁草根。
腰石歌
成鹫（清代）

圣贤现作凡夫身，獦獠岂是寻常人。本来面目不增减，皮肉骨髓非所论。

有时量等须弥卢，有时摄入邻虚尘。力绵体弱志不小，耸肩竖脊能负薪。

朝朝荷担入城去，道旁侧耳闻经句。应无所住生其心，分明识得黄梅路。

槽厂无人独任春，碓嘴花开知落处。夜半三更衣锦回，西天衣钵今南来。

米熟犹存坠腰石，相将携手出黄梅。当时凿破混沌窍，麻绳紧系顽垒堆。

贼人赶趁猎人养，万苦千辛不肯放。留在南华老方丈，要与儿孙为榜样。

儿孙得此多倚仗，安坐端居需供养。前人已化空遗踪，后厨有米无人舂。

我来问讯一稽首，摩挲拂拭尘埃蒙。絜之一肘侧五指，长短广狭依稀同。

外边方直刓圭角，中间内附如张弓。我腰量与祖腰似，石重石轻何彼此。

试将故物横在腰，想到黄梅更舂米。于今舂米岂无人，为法忘躯能有几。

精粗生熟不自知，妄想壁閒书半偈。堂上人随堂下痴，野干唤作金毛狮。

冬瓜印子大如粟，面门印破矜希奇。真龙活象匿山泽，蝇屯蚁附相师资。

二时粥饭虚信施，不辨精凿还糠秕。石兮石兮，吾将与汝觅方便，还山有路无人见。

置身物外任点头，一笑相逢须自荐。荐不荐，炼石补天天也穿，砥柱中流流不变。

何如侧作枕头眠，庑下佣舂非所羡。
莹中自馀杭送兰笋 其二
韩淲（宋代）

常记林间烧笋时，饱餐香饭浪吟诗。如今白发王城里，甜苦堆盘只自知。
至後入城道中杂兴十首
杨万里（宋代）

忽见轻绡三两重，横遮万丈翠屏风。
老夫细熨蒙松眼，却是青原隐雾中。
秋槿
白居易（唐代）

风露飒已冷，天色亦黄昏。中庭有槿花，荣落同一晨。

秋开已寂寞，夕陨何纷纷。正怜少颜色，复叹不逡巡。

感此因念彼，怀哉聊一陈。男儿老富贵，女子晚婚姻。

头白始得志，色衰方事人。后时不获已，安得如青春。
言志
释文珦（宋代）

山中良自好，住久乐已成。
山木有嘉荫，山禽无俗声。
永言辞世路，世路多不平。
亦以性疎懒，不能但劳生。
偈颂六十五首
释普济（宋代）

崇山峻岭，茂林修竹。
终日提纲，神号鬼哭。
寄断江上人
宋无（元代）

长江演百滩，句截断狂润。
片石青松下，孤风白日寒。
空花随尘落，晓月对棋残。
谁共清吟癖，岩扉敞夜兰。
渔歌
李彭（宋代）

绝唱灵源求和寡。先牛寻得西家马。顾陆笔端难拟画。千林谢。吟风摆雪真萧洒。
桃源县
文天祥（宋代）

清野百年久，中原千里赊。
火烟新聚落，山水旧生涯。
种麦十数亩，诛茅千百家。
我来行正倦，何处觅桃花。
过蒲地寺谒田承居
李之仪（宋代）

萧寺经行旧，骚人趣尚幽。从来不妄许，相见若为愁。

税驾终何地，乘桴可共舟。感君诗有味，老去复谁求。
杨山人韫华书来知陈佐钧病剧寄怀二章 其一
姚燮（清代）

生涯虽苦茂先孱，未分深遭二竖患。远皛难摛襟上雪，瘦烟谁拭梦中山？

莫沈古怨怜驹逝，好绎奇思破象顽。丹灶死灰燃可复，须知微息系元关。
熙宁癸丑季冬十有三日某被旨谢雪于济祠已事与秘书监 其二 盘谷作
文彦博（宋代）

愿也乖真隐，韩文旨趣深。本非逃富贵，岂是爱云林。

已失豪华望，方萌退缩心。归来老穷谷，村叟共浮沈。
过望亭六首
杨万里（宋代）

朝朝暮暮见长河，见了长河只厌他。
却爱画师能画水，不看死浪与生波。
送陈存义还南都
江源（明代）

不知何事久离群，燕市悲歌又送君。才子旧称何水部，诗家今得鲍参军。

人间后事推前事，江上晴云杂雨云。

莫向尊前惜沉醉，世情谁是旧雷陈。
菩萨蛮（夜宿崇安县第三铺闻吹箫）
黄铢（宋代）

海山翠叠青螺浅。暮云散尽天容远。匹马度江皋。北风生怒号。

解鞍楼倦翮。皓月空庭白。何处小阑干。玉箫吹夜寒。
孔庙口号
李花开（五代）

破落三间屋，萧条一旅人。
不知负何事，生死厄于陈。
戏咏乡里食物示邻曲
陆游（宋代）

山阴古称小蓬莱，青山万叠环楼台。
不惟人物富名胜，所至地楼皆奇环：茗芽落磑压北苑，药苗入馔逾天台，明珠百舸载芡实，火齐千担装杨梅，湘湖蓴长涎正滑，秦望蕨生拳未开，箭萌螯藏待时雨，桑蕈菌蠢惊春雷，稯花蒸煮蘸醯酱，姜茁披剥腌糟醅，细研甖粟具汤液，湿裹山蓣供炮煨。
老馋自觉笔力短，得一忘十真堪咍。
从今置之勿复道，一瓢陋巷师颜回。
题吴远秋塘双禽
仇远（元代）

昔年曾听雪儿歌，此日池塘见败荷。
寄语鹣鹣春已去，白苹红蓼奈秋何。
摊破江神子·春意
曾廉（清代）

江头弱柳晓烟笼。怨东风。想东风。纤手一枝，玉笛画楼中。

天又忒寒人又远，雁声起，望来书，只碧空。一年一年闭房栊。

双泪浓。一心冲。死也死也，若死去、何处相逢。纵使蓬头，犹是旧时容。

盼断天涯还地角，山影外，更蓬山，几万重。
山中隐者居
释文珦（宋代）

书满茅堂药满园，路蹊深绝似桃源。
夕阳过去樵声尽，一个猕猴出掩门。
游真岩
沈说（宋代）

一径入松林，真岩峭莫寻。
山空泉自落，日出地长阴。
鹤去仙台净，丹成古井深。
残碑看未了，屋角转幽禽。
读史杂咏十首 其二
王士元（宋代）

高帝木僵人，慷慨楚歌怜戚姬。项王气盖世，数行泣下为虞兮。

阿瞒叱吒九州平，却恋铜台歌吹声。千古英雄堪笑杀，半为儿女太痴生。

一事更怜关壮缪，绥绥求偶何乃速。雄师未下下邳城，美人巳觊秦宜禄。
段秀才溪居送从弟游泾陇
李洞（唐代）

抱疾寒溪卧，因循草木青。相留开夏蜜，辞去见秋萤。

朔雪痕侵雍，边烽焰照泾。烟沈陇山色，西望涕交零。
清臣先臣过余于龙安山出群公诗为示依天觉韵
释德洪（宋代）

随轩文字海，异宝罗周遭。忽见张公诗，雪浪翻惊涛。

坐令千岩秋，万壑风怒号。如君阅缙绅，异材杂蓬蒿。

我公廊庙姿，王室久勤劳。只今天下望，北斗太山高。

验君平生术，月胁窥秋毫。嗟余人世外，灵台关钥牢。

行将侣白鸥，浩歌作远逃。已作华亭叟，月明水一篙。
湖阴故人家
艾性夫（元代）

水痕落尽见晴沙，步入湖阴处士家。
梅一两花春尚小，雁三五字日初斜。
百年耆旧多思洛，五夜精魂半梦华。
珍重瑶琴莫轻拂，西风江上沸芦笳。
跋山谷帖用其韵 其二
洪朋（宋代）

压倒诗中宰相，鼓行文苑宗公。毒雾瘴氛作祟，英姿爽气成空。
临江仙 风雨积晦，秋期不淹，被声依黯
陈洵（清代）

片云感秋异，晚塘恻恻，孤馆愔愔。素纨在、衰迟故发商吟。

帘阴愔啼梦处，无人似、画烛宵心。偏回艳、是等闲听雨，愁到而今。

追寻。初莺早雁年事，相笑争任。况漂摇身世，怆绝予音。

闲襟。奈佳期过，情如水，倦翼都沉。荒凉甚、便卧游慵写，聊寄清琴。
寄怀庄桤庵
沈光文（清代）

别岛山川异，伤怀是故臣。同心为千载，分手记初春。

志士尊声气，东都重缙绅。寒梅将欲放，折寄不嫌频。
题三山万岁峰
李溥光（元代）

一沼曾教役万民，一峰会使九州贫。江山假说方成就，真个江山已属人。
登夔州城楼
李复（宋代）

夔州城高楼崔嵬，浮空绕槛云徘徊。
百川东会大江出，群山中断三峡开。
关塞最与荆楚近，舟帆远自吴越来。
雄心乘险争割据，功业俯仰归尘埃。
华隐楼
曾极（宋代）

松声听罢独看云，华隐楼中控鹤身。治国神方难自献，祗将本草语时人。
次韵邓善之书怀七首 其三
方回（元代）

今代邓元侯，书窗不外求。寡言良有味，节用绝无愁。

真是温如玉，兼能爽似秋。銮坡宜趣召，夜直结邻楼。
所居三章章八句一章章十句
洪皓（宋代）

今我所居，圭窦荜门。
俯首折腰，如坐覆盆。
终日譊譊，形弊神昏。
死所未知，旧事谁谕。
茶山送道粹
刘敞（宋代）

海上相逢少，山中别恨多。浮云自向阙，秋水更增波。

携手意不尽，班荆情若何。徘徊强一醉，且勿奏骊歌。
西江月
刘学箕（宋代）

世事从来无据，人生自古难凭。茫如天水有云萍。聚散任他形影。

每怪东阳瘦损，常嗤骑省多情。如今我也瘦棱棱。却喜青青两鬓。
袁世凯 其一
林朝崧（清代）

又向燕都见子之，欺人寡妇与孤儿。只今秦患方西起，未是奸雄高卧时。
中秋
文天祥（宋代）

不教收骨瘴江边，驱向胡沙着去鞭。
旧夺宫袍空独步，新食宫饭饱孤眠。
客程恰与秋天半，人影何如月倍圆。
犹是江南佳丽地，徘徊把酒看苍天。
氐州第一·波落寒汀
周邦彦（宋代）

波落寒汀，村渡向晚，遥看数点帆小。乱叶翻鸦，惊风破雁，天角孤云缥缈。官柳萧疏，甚尚挂、微微残照？景物关情，川途换目，顿来催老。
渐解狂朋欢意少，奈犹被、丝牵情绕。座上琴心，机中锦字，觉最萦怀抱。也知人、悬望久，蔷薇谢，归来一笑。欲梦高唐，未成眠、霜空已晓。